In nomine Domini, amen. Anno incarnationis eiusdem millesimo ducentesimo nonagesimo nono, mense marcii, Nos Haymo de Thart, presbiter, Villermetus et Iohannetus eius fratres, filii quondam Iohannis Uillemeri de Thart castro, notum facimus universis, quod nos uendimus et perpetuo quittamus, pro nobis et nostris heredibus et nomine Perrenete et Meline sororum nostrarum, in minori etate existentium, Othonino de Uerceaux domicello et eius heredibus, quandam secturam prati, sitam in praeria de Thart castro, en pre Noveal, iuxta pratum Ioannis Chastelein ex una parte et la Noe de la Froidiere ex altera, precio sex librarum Uiennensium, de quibus tenemus nos plenarie pro pagatis; promittentes pro nobis et nostris heredibus et nomine dictarum sororum nostrarum, per iuramenta nostra super sancta Dei evangelia corporaliter prestita et sub obligatione omnium bonorum nostrorum, dictam secturam prati, libere ab omni onere servitutis, predicto emptori et eius heredibus contra omnes et specialiter contra dictas sorores nostras et earum heredes, perpetuo et firmiter garantire, deffendere et tenere in pace et contra dictam uenditionem decetero non uenire et facere et procurare erga predictas sorores nostras quod quancito ad etatem perveniunt, predictam uenditionem laudabunt et concedent, et super hoc facient fieri publicum instrumentum sub quocumque sigillo dictus emptor uel eius heredes duxerint eligendum, quancito fuerimus super hoc requisiti; renunciantes in hoc facto omnibus que contra tenorem presentium litterarum possent abici siue dici. Et volumus nos compelli ad premissorum observanciam, quilibet insolidum et pro toto, quasi ex re adiudicata per curiam domini ducis Burgundie, cuius iuridictioni quo ad hoc supponimus nos et heredes nostros. In quorum testimonium litteris istis sigillum dicte curie rogauimus apponi. Actum in presencia Andree de Campo Uento, clerici iurati, dicte curie coadiutoris, Hugonis de Cabilone notarii Dyuionensis, domini Petri Capellani de Thart et magistri Iohannis de Roure, clerici, testium ad hoc vocatorum anno et mense predictis.